Rijeka, 27. studenog 2019.g.

**NAJAVA DOGAĐANJA**

**'MREŽA KINA NA EGZOTIČNIM LOKACIJAMA'**

**U KINU RAB NA OTOKU RABU**

**Programski pravac 27 susjedstavaRijeke 2020 – Europske prijestolnice kulture** i **KineDok** (zajednički projekt sedam europskih filmskih organizacija za alternativnu distribuciju dokumentaraca) nastavljaju s uzbudljivim filmskim programom, koju uključuje čak jedanaest susjedstava diljem Primorsko-goranske županije: Delnice, Gomirje, Mrkopalj, Drenovu, Lovran, Novi Vinodolski, Vrbnik, Matulje, Kostrenu, Rab i Unije.

**U četvrtak, 28. studenog 2019.g. u 19 sati u Kinu Rab** (Bobotine 1a, Rab) **u** **susjedstvu Otok Rab** održat će se besplatna projekcija dokumentarnog filma ***Zarobljena žena***, redateljice **Bernadett Tuza-Ritter**.

Zarobljena žena priča je o Marish, 52-godišnjoj Mađarici koja već 10 godina radi kao sluškinja jedne obitelji 20 sati dnevno bez plaće. Njezini su joj otimači uzeli dokumente i ne smije napuštati kuću bez dopuštenja. Poput životinje, daju joj samo ostatke hrane i nema krevet. Marish dane provodi sa strahom u srcu, no i dalje sanja o svom starom životu. Prisutnost kamere pomaže joj da shvati da nije potpuno sama. Počinje pokazivati znakove povjerenja i nakon dvije godine snimanja skuplja hrabrost i otkriva svoj plan: „Pobjeći ću.“ Film prikazuje Marishino herojsko putovanje u slobodu.

Programski pravac 27 susjedstava Rijeke 2020 – Europske prijestolnice kulture nastoji povećati broj programa na lokacijama izvan uobičajenih turističkih ruta, fokusirajući se na život zajednice i kulturu svakodnevnog življenja. Programi se tako održavaju na netipičnim lokacijama prikladnim za filmske projekcije: u ulozi kina su kafići, klubovi, domovi kulture, galerije, igrališta, plaže, a sve s ciljem buđenja interesa šire publike za dokumentarni film i razmišljanja o važnim društvenim temama.

*Programski pravac 27 susjedstava okuplja susjedstva diljem Primorsko-goranske županije i svako od njih povezuje s jednim susjedstvom iz jedne od 27 zemalja članica Europske unije, u suradnjama i razmjenama iskustava, običaja i svakodnevice. Time razvija dobre međuljudske odnose i stvara atmosferu uživanja u različitosti. Povezivanja i neformalne mreže suradnji zalog su budućih aktivnosti u području kulture koje će se nastaviti i nakon 2020. 27 susjedstava spaja ljude otoka, obale, zaleđa, gorja te samoga grada Rijeke. To su: Lovran, Opatija, Matulji, Kastav, Pehlin, Drenova, Škurinje, Turnić i Mlaka, Kampus na Trsatu, Jelenje, Čavle, Praputnjak, Kostrena, Crikvenica, Novi Vinodolski, otok Rab, otok Unije, grad Cres, grad Krk, Malinska, Vrbnik, Gomirje, Mrkopalj, Fužine, Delnice, Brod na Kupi i Gornji Kuti.*

Unaprijed zahvaljujem na objavi najave i srdačno pozdravljam.

**Lena Stojiljković –** Odnosi s medijima, Rijeka 2020

lena.stojiljkovic@rijeka2020.eu

M: +385 91 612 63 42